החדשות - 4 הרוגים תוך שעות: עלייה מדאיגה במספר ההרוגים בכבישים
4 הרוגים תוך שעות: עלייה מדאיגה במספר ההרוגים בכבישים
הקטל בכבישים: יש חודש שלם עד לסיומה של שנת 2019 – וכבר מספר ההרוגים בדרכים גבוה יותר מהמספר אשתקד. ברלב"ד מתריעים: הקיפאון הפוליטי מונע העברת תקציבים של פרויקטים מצילי חיים. כל הנתונים
כרמל ליבמן | החדשות 12 | פורסם 01/12/19 15:15
צילום: none, תיעוד מבצעי מד"א
בתוך ארבע שעות נהרגו ארבעה בני אדם בתאונות דרכים הלילה (בין שבת וראשון), בהם גם תינוקת בת שלושה שבועות ואמה. על פי הנתונים של הרשות הלאומית לבטיחות בדרכים בשנה האחרונה נרשמה עלייה משמעותית של 8% במספר ההרוגים - עוד 23 קורבנות שקיפחו את חייהם.
כמעט בכל הנתונים שהוצגו בדוח השבועי של הרלב"ד נרשמה עלייה בהשוואה לשנה שעברה וברשות מזהירים כי על רקע הקיפאון הפוליטי, תוספת התקציב בגובה של 13 מיליון שקלים למלחמה בקטל בדרכים עדיין לא הועברה.
312 בני אדם נהרגו מתחילת השנה, לעומת 289 בתקופה המקבילה בשנה שעברה. בעוד שבתוך שטחי הערים נרשמה דווקא ירידה במספר התאונות, נקודת התורפה היא הכבישים הבינעירוניים, שם נרשמה עלייה של 14% במספר ההרוגים (192).
66 מבין ההרוגים השנה היו רוכבי אופנוע, לעומת 44 בשנה שעברה – עלייה של כ-50%. גם במגזר הערבי נרשמה עלייה משמעותית במספר ההרוגים – 94 לעומת 84 – עלייה של 12%.
"העלייה הזו מתרחשת על רקע סוף שבוע ובוקר קשה בכבישים ואנו מקווים שאת השנה לא נסיים בעלייה משמעותית", אומרת מנכ"לית הרלב"ד רחלי טבת ויזל. "הרלב"ד עוד מחכה לתוספות תקציביות מהאוצר, שלצערינו טרם הגיעו אלינו ומעכבות מספר תכניות חשובות וקריטיות שמטרתן הצלת חיים".